กองอสังหาฯโลตัสเปิดจอง26-29พ.ย.
กองอสังหาฯ โลตัส เคาะราคา 23 พ.ย. เปิดจอง 26-29 พ.ย.นี้ ชูซื้อ 5 สาขา รับรู้รายได้ทันที 629 ล้านบาท หนุนจ่ายปันผลเพิ่ม
20 พ.ย. 2555

กองอสังหาฯ โลตัส เคาะราคา 23 พ.ย. เปิดจอง 26-29 พ.ย.นี้ ชูซื้อ 5 สาขา รับรู้รายได้ทันที 629 ล้านบาท หนุนจ่ายปันผลเพิ่ม
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย ในฐานะผู้จัดการกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) เปิดเผยว่า กองทุนจะเปิดขายหน่วยลงทุนเพิ่มทุนจำนวนไม่เกิน 650 ล้านหน่วย ระดมทุนไม่เกิน 7,545 ล้านบาท ระหว่างวันที่ 26-29 พ.ย. 2555 โดยจะประกาศราคาขายและสัดส่วนการจองซื้อในวันที่ 23 พ.ย.นี้
การเพิ่มทุนจะขายผู้ถือหน่วยลงทุนเดิมที่มีรายชื่อในสมุดทะเบียน ในวันที่ 6 พ.ย. 2555 โดยราคาจะอ้างอิงราคาตลาดและสำรวจความต้องการผู้ลงทุน
นายอนุวัฒน์ ร่วมสุข ผู้ช่วยกรรมการผู้จัดการ หัวหน้าฝ่ายตลาดตราสารทุน สายงานวาณิชธนกิจและตลาดตราสารทุน บริษัทหลักทรัพย์ ภัทร ในฐานะที่ปรึกษาทางการเงินและผู้จัดการการจัดหน่ายกองทุน TLGF เปิดเผยว่า ที่ผ่านมาได้นำเสนอข้อมูลให้แก่ผู้ถือหน่วยเดิมทั้งในและต่างประเทศ ซึ่งได้การตอบรับที่ดี 
ปัจจุบันบริษัท เอกชัย ดีสทริบิวชั่น ซิสเทม ถือหน่วยลงทุน 25% นักลงทุนต่างประเทศถือ 28% นักลงทุนสถาบันไทยถือ 23% และรายย่อย 24% จากช่วงเสนอขายครั้งแรกรายย่อยถืออยู่ 34% โดยต่างชาติและสถาบันในประเทศซื้เพิ่ม จึงเห็นราคาปรับตัวขึ้น
“อัตราดอกเบี้ยต่ำ ทำให้กองทุนได้รับความสนใจ อีกทั้งการเพิ่มทุนเพื่อซื้อ 5 สาขา ทำให้กองทุนมีสัดส่วนเป็นเจ้าของในสินทรัพย์ 75% จาก 73% และทำให้กองทุนมีรายได้ทันที 629 ล้านบาท จึงจ่ายเงินปันผลได้เพิ่มขึ้น” นายอนุวัฒน์ กล่าว
นายสมชัย กล่าวว่า หากคิดจากราคาขายหน่วยลงทุนที่ 14 บาท คาดว่าผลตอบแทนปันผลต่อหน่วยจะอยู่ที่ 8.1%